Katedra obchodného práva a hospodárskeho práva Vás pozýva na

**IV. Študentské sympózium z obchodného práva:**

**„Právne postavenie spoločníka v obchodnej spoločnosti“**

**Dátum:** 24.-25. novembra 2016

**Miesto konania:** Učebno-výcvikové stredisko Danišovce

Cieľom sympózia je umožniť študentom rozvinúť svoje analytické a argumentačné schopnosti v oblasti práva obchodných spoločností. Predpokladá sa spracovanie príspevku, účasť na sympóziu a jeho prezentovanie pred ostatnými účastníkmi.

Od účastníkov sa očakáva osobné prezentovanie príspevku na sympóziu a aktívna účasť v debate. Podstatou sympózia nie je spracovanie seminárnej práce mapujúcej základné otázky problematiky alebo koláže zdrojov pod vedením vedúceho, ale aktívna samostatná práca študenta bez priameho vedenia členom katedry. Cieľom príspevkov nie je generický popis jednotlivých inštitútov, ale práve zameranie sa na problematické aspekty, následky rozdielnych koncepcií a podobne. Pre účely diskusie o probléme budú priebežne určené kontaktné osoby spomedzi členov katedry.

Pri spracovaní príspevkov musia byť dodržané všetky formálne náležitosti akademických príspevkov (citovanie a iné formálne náležitosti). Výstupy z predchádzajúcich ročníkov sympózia nájdete medzi publikáciami zverejnenými na webovom sídle fakulty**.**

Záujemcovia o účasť na sympóziu sa prihlásia do 12. októbra 2016 mailom na *jozef.corba(zav)upjs.sk*, resp. *zofia.sulekova(zav)upjs.sk* aj so zvolenou témou. Témy budú prideľované podľa časového poradia.

1. **Postavenie spoločníka povereného obchodným vedením vo verejnej obchodnej spoločnosti**

*Vo verejnej obchodnej spoločnosti sú zásadne všetci spoločníci zároveň štatutárnymi orgánmi, z čoho im vyplýva oprávnenie na obchodné vedenie spoločnosti. V spoločenskej zmluve však môžu spoločníci úplne alebo sčasti poveriť obchodným vedením len niektorého spoločníka alebo viacerých spoločníkov. Predmetom skúmania by mala byť právna pozícia spoločníka alebo spoločníkov, ktorí sú poverení obchodným vedením. Aké je ich postavenie voči spoločnosti a voči ostatným spoločníkom. Aké vzťahy platia medzi viacerými poverenými spoločníkmi. Za čo a voči komu zodpovedajú. Akým spôsobom môže ich poverenie zaniknúť a s akými právnymi následkami.*

1. **Právo či povinnosť podieľať sa na podnikateľskej činnosti spoločnosti?**

*V obchodných spoločnostiach s malým počtom spoločníkov sa spoločníci často osobne podieľajú na realizácii konkrétnej podnikateľskej činnosti spoločnosti. Ide o právo spoločníka alebo dokonca jeho povinnosť. Vyplýva táto skutočnosť explicitne zo zákona, alebo je implicitne obsiahnutá v iných ustanoveniach o právach a povinnostiach spoločníkov? Ako súvisí s povinnosťou lojality spoločníkov?*

1. **Ručenie komanditistov za záväzky komanditnej spoločnosti**

*Právna úprava komanditnej spoločnosti zakladá v niektorých prípadoch ručenie komanditistu za záväzky spoločnosti. Predmetom skúmania by malo byť posúdenie prípadov vzniku ručenia komanditistu, aké predpoklady zákon vyžaduje na vznik takéhoto ručenia (aké predpoklady sú prípadne v texte zákona zamlčané). Aké má byť ručenie vedľajším záväzkom, ako a medzi kým vzniká hlavný záväzok, za ktorý komanditista ručí?*

1. **Zabezpečenie záväzkov spoločníkov voči spoločnosti (dohody o prepadnutí podielu a pod.)**

*Spoločníci sa v zakladateľských dokumentoch, prípadne aj v iných vedľajších dohodách dohadujú na povinnostiach v prospech spoločnosti alebo na vzájomných právach a povinnostiach. Okrem vkladovej povinnosti sa tak môžu dohodnúť aj na iných povinnostiach peňažného alebo nepeňažného charakteru, ktoré by mali spoločníci plniť voči spoločnosti. Aké sú možnosti efektívneho zabezpečenia plnenia týchto povinností? Možno ich prípadne zabezpečovať aj dohodami o vylúčení spoločníka prípadne prepadnutí jeho podielu v prípade neplnenia týchto povinností?*

1. **Možnosti uplatnenia vedľajších dojednaní (§ 220w a nasl. ObchZ) v iných obchodných spoločnostiach**

*Nová právna úprava jednoduchej spoločnosti na akcie zavádza právnu úpravu rôznych vedľajších dojednaní akcionárov, ktoré si môžu dohodnúť akcionári j. s. a. Je možné takéto dohody uzavierať aj v iných spoločnostiach? Mohli by sa na takéto dohody primerane aplikovať nové ustanovenia § 220w a nasl. ObchZ?*

1. **Actio pro socio a bývalý spoločník spoločnosti**

*Spoločnícka (akcionárska) žaloba alebo actió pro socio je jedným z efektívnych nástrojov na ochranu záujmov spoločníkov obchodných spoločností, pokiaľ sú orgány spoločnosti nečinné. Má tento nástroj k dispozícii aj bývalý spoločník spoločnosti? Čo ak v čase, keď bol spoločníkom, takúto žalobu podal, avšak skôr než o nej súd právoplatne rozhodol, zanikol jeho status spoločníka spoločnosti? Môže v konaní ďalej pokračovať? Existujú odôvodnené prípady, kedy by takúto žalobu mal mať k dispozícii aj bývalý spoločník na ochranu svojich záujmov?*

1. **Právne postavenie a ochrana záujmov zakladateľov spoločnosti**

*Aká je právna pozícia zakladateľov obchodnej spoločnosti v období od založenia po vznik obchodnej spoločnosti? Aké sú ich práva a povinnosti? Predmetom skúmania by mali byť aj právne následky, ktoré nastanú v prípade, že si niektorý zo zakladateľov svoje povinnosti neplní resp. že nedôjde k vzniku spoločnosti. Ako je chránená právna pozícia zakladateľov spoločnosti v týchto prípadoch?*

1. **Anonymita akcionárov a možnosti jej prelomenia**

*Akcionárska štruktúra akciovej spoločnosti je zvyčajne charakteristická svojou anonymitou. Je táto anonymita absolútna alebo existujú aj v súčasnosti nástroje na identifikáciu osoby akcionára? Zvýši sa transparentnosť korporačných štruktúr zavedením registra akcionárov pri jednoduchej spoločnosti na akcie? Je štátna regulácia v danej oblasti dôvodná?*

1. **Právne vzťahy medzi spoluvlastníkmi obchodného podielu.**

*Preskúmané by malo byť spolumajiteľstvo podielu a dispozícia s týmto podielom. Aké sú postupy v prípade, že sa spoluvlastníci nedohodnú na osobe spoločného zástupcu? Skúmané by mali byť procesy rozhodovania, vzájomné práva a povinnosti, analogická aplikácia Občianskeho zákonníka vs. aplikácia korporačných pravidiel a podmienok prevodu upravených v stanovách alebo akcionárskej dohode pri prevode spolumajiteľského podielu.*

1. **Držanie podielu v obchodnej spoločnosti v prospech tretej osoby**

*Osoby môžu vykonávať svoje práva v obchodnej spoločnosti aj nepriamo, napríklad v snahe zakryť svoju pravú identitu****.*** *Skúmané by mali byť vzťahy medzi „reálnym“ spoločníkom a osobou, v prospech ktorej drží podiel v obchodnej spoločnosti a povinnosti reálneho spoločníka voči osobe s nepriamou účasťou v obchodnej spoločnosti. Akým spôsobom je možné upraviť ich vzťah? Identifikované by mali byť riziká a následná ochrana reálneho spoločníka.*

1. **Modifikácia rozsahu práv spoločníka obchodnej spoločnosti**

*Príspevok má ponúknuť pohľad na možnosti modifikácie základných práv spoločníka v obchodnej spoločnosti. Hľadané by mali byť odpovede na otázku, či môže byť spoločníkovi obmedzené alebo odňaté niektoré zo základných korporačných práv (napr. právo na zisk, hlasovacie právo a podobne). Môže sa spoločník vzdať svojho korporačného práva vopred alebo ide o znevýhodnenie spoločníka na úkor ostatných spoločníkov? Môže byť možná modifikácia práv odôvodňovaná iným spôsobom alebo v inom rozsahu pri jednotlivých formách obchodných spoločností?*

1. **Osobitné práva spojené s akciami jednoduchej spoločnosti na akcie.**

*V slovenskom akciovom práve doposiaľ platilo pravidlo numerus clausus akcií. S účinnosťou od 1. januára 2017 je toto pravidlo v Obchodnom zákonníku prelomené právnou úpravou jednoduchej spoločnosti na akcie. Cieľom príspevku je priblížiť práva a povinnosti, ktoré môžu byť spojené s akciami, teda aj také, ktoré Obchodný zákonník explicitne neupravuje (t.j. iné práva ako napríklad právo na podiel na zisku, hlasovacie právo a pod.). Aké výhody a riziká sú spojené s rôznymi druhmi akcií? Existujú nejaké obmedzenia pri určovaní druhu akcií?*

1. **Povinnosť lojality spoločníkov k spoločnosti**

*Cieľom príspevku je preskúmať povinnosť spoločníka správať sa lojálne voči obchodnej spoločnosti, ktorej je spoločníkom, prípadne k ostatným spoločníkom danej spoločnosti. Je spoločník povinný správať sa určitým konkrétnym spôsobom voči obchodnej spoločnosti (napr. neuplatňovanie si nároku v čase krízy, participácia spoločníka na valnom zhromaždení, aby bolo valné zhromaždenie uznášaniaschopné pri rozhodovaní o strategických a fundamentálnych otázkach spoločnosti a pod.) alebo dbať na záujem spoločnosti pri hlasovaní na valnom zhromaždení? Sú záujmy spoločnosti a spoločníkov za každých okolností totožné? Čo všetko je možné pod pojem lojalita subsumovať?*

1. **Dispozícia s členstvom v jednoduchej spoločnosti na akcie**

*Cieľom je preskúmať prevod akcií jednoduchej spoločnosti na akcie ako novej formy obchodnej spoločnosti, ktorej právna úprava vstúpi do účinnosti 1. januára 2016. Skúmané by mali byť možnosti obmedzenia, prípadne vylúčenia prevodu akcií spoločnosti a následky pri porušení podmienok ustanovených v stanovách, prípadne v samostatnej dohode medzi akcionármi. Sú následky porušenia prevodu akcií obdobné ako pri prevode obchodných podielov v zmysle aktuálne judikatúry slovenských súdov?*

1. **Zamestnanec ako spoločník obchodnej spoločnosti**

*Preskúmané by mali byť spôsoby zapojenia zamestnancov do akcionárskych štruktúr spoločnosti a odmeňovanie zamestnancov účasťou na spoločnosti za účelom zabezpečenia náležitej motivácie vykonávať pracovnú činnosť na vysokej úrovni. Pozornosť by sa mala zamerať aj na povinné prevody akcií v prípade ukončenia pracovnoprávneho vzťahu zamestnanca so spoločnosťou. Akým spôsobom sú tieto vzťahy upravované?*

1. **Konkurenčná činnosť spoločníkov obchodnej spoločnosti**

*Spoločník môže svojim špekulatívnym konaním značne ohrozovať záujmy obchodnej spoločnosti. Preskúmané by preto mali byť možnosti zákazu konkurenčného konania spoločníka obchodnej spoločnosti, vecný rozsah tohto zákazu, a najmä nároky spoločnosti voči spoločníkovi a následky voči tretím osobám. Je možné aby sa obchodná spoločnosť dovoláva neplatnosti právneho úkonu, ktorého uskutočnením spoločník porušil zákaz konkurencie? Môže dôjsť k prevodu práva na obchodnú spoločnosť v zmysle § 65 ods. 2 Obchodného zákonníka bez súhlasu osoby, ktorá toto právo udelila (napr. pri udelení licencie spoločníkovi)?*